CELEX: 62022CN0104
Language: el
Date: 2022-02-15 00:00:00
Title: Υπόθεση C-104/22: Αίτηση προδικαστικής αποφάσεως την οποία υπέβαλε το Markkinaoikeus (Φινλανδία) στις 15 Φεβρουαρίου 2022 — Lännen MCE Oy κατά Berky GmbH και Senwatec Gmbh & Co. Kg

25.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/19
            
         
      Αίτηση προδικαστικής αποφάσεως την οποία υπέβαλε το Markkinaoikeus (Φινλανδία) στις 15 Φεβρουαρίου 2022 — Lännen MCE Oy κατά Berky GmbH και Senwatec Gmbh & Co. Kg
      (Υπόθεση C-104/22)
      (2022/C 171/24)
      Γλώσσα διαδικασίας: η φινλανδική
      
         Αιτούν δικαστήριο
      
      Markkinaoikeus
      
         Διάδικοι στην υπόθεση της κύριας δίκης
      
      
         Ενάγουσα: Lännen MCE Oy
      
         Εναγόμενες: Berky GmbH και Senwatec Gmbh & Co. Kg
      
         Προδικαστικά ερωτήματα
      
      Η επιχείρηση Α είναι εγκατεστημένη στο κράτος μέλος Χ, όπου έχει την καταστατική της έδρα, και χρησιμοποίησε σε ιστότοπο, σε διαφήμιση ή ως λέξη κλειδί, σημείο πανομοιότυπο με σήμα της ΕΕ της επιχείρησης Β.
      
                  1)
               
               
                  Μπορεί στην προαναφερθείσα περίπτωση να γίνει δεκτό ότι η διαφήμιση απευθύνεται σε καταναλωτές ή σε επαγγελματίες στο κράτος μέλος Υ στο οποίο η επιχείρηση Β έχει την καταστατική της έδρα, και είναι το δικαστήριο σημάτων της ΕΕ στο κράτος μέλος Υ αρμόδιο για την εξέταση αγωγής για παραποίηση/απομίμηση σήματος της ΕΕ σύμφωνα με το άρθρο 125, παράγραφος 5, του κανονισμού για τα σήματα της ΕΕ (1), όταν στην ηλεκτρονικά δημοσιευθείσα διαφήμιση ή σε διασυνδεδεμένο με αυτήν ιστότοπο διαφημιζομένου δεν προσδιορίζεται ρητά τουλάχιστον η γεωγραφική ζώνη παράδοσης των προϊόντων ή όταν δεν εξαιρείται ρητά κανένα μεμονωμένο κράτος μέλος από τη ζώνη παράδοσης; Μπορούν να ληφθούν συναφώς υπόψη η φύση των προϊόντων τα οποία η διαφήμιση αφορά και το γεγονός ότι η περιοχή διάθεσης των προϊόντων της επιχείρησης Α είναι, όπως προβάλλεται, παγκόσμια και, επομένως, καταλαμβάνει ολόκληρη την Ευρωπαϊκή Ένωση, συμπεριλαμβανομένου του κράτους μέλους Υ;
               
            
                  2)
               
               
                  Μπορεί να γίνει δεκτό ότι η ανωτέρω διαφήμιση απευθύνεται σε καταναλωτές ή σε επαγγελματίες στο κράτος μέλος Υ όταν η διαφήμιση εμφανίζεται σε ιστότοπο μηχανής αναζήτησης υπό εθνικό τομέα ανωτάτου επιπέδου του κράτους μέλους Υ;
               
            
                  3)
               
               
                  Σε περίπτωση καταφατικής απάντησης στο πρώτο ή στο δεύτερο ερώτημα: ποιες άλλες περιστάσεις πρέπει ενδεχομένως να ληφθούν υπόψη προκειμένου να κριθεί αν η διαφήμιση απευθύνεται σε καταναλωτές ή σε επαγγελματίες στο κράτος μέλος Υ;
               
            
         (1)  Κανονισμός (ΕΕ) 2017/1001 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για το σήμα της Ευρωπαϊκής Ένωσης (ΕΕ 2017, L 154, σ. 1).